Diari Oficial de la Generalitat Valenciana


Sumari del DOGV 7679, del 16-12-2015 (2015/9959)

Informació pública de l'Acord d'encàrrec de gestió de 17 de novembre de 2015, subscrit entre la Universitat Miguel Hernández d'Elx i la Fundació Quòrum, Parc Científic i Empresarial de la Universitat Miguel Hernández per a l'acompliment de diferents programes de formació en valencià.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7679

Data del DOGV
:   16-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9959


Data del document
:   17-11-2015

Organisme emissor
:   Universitat Miguel Hernández d'Elx

Tipus de document
:   Anunci

Informació pública de l'Acord d'encàrrec de gestió de 17 de novembre de 2015, subscrit entre la Universitat Miguel Hernández d'Elx i la Fundació Quòrum, Parc Científic i Empresarial de la Universitat Miguel Hernández per a l'acompliment de diferents programes de formació en valencià. [2015/9959]  
Havent-se subscrit l'Acord d'encàrrec de gestió entre la Universitat Miguel Hernández d'Elx i la Fundació Quòrum, parc Científic i Empresarial de la Universitat Miguel Hernández per a l'acompliment de diferents programes de formació en valencià de la Universitat Miguel Hernández d'Elx, en virtut de la Resolució rectoral número 2259/15 de 06.11.2015, es procedeix a publicar el text de l'acord.  
  
Elx, 17 de novembre de 2015.- El rector: Jesús Tadeo Pastor Ciurana.  
  
D'una part, la Universitat Miguel Hernández d'Elx (d'ara en davant UMH), CIF número P1900361P, amb domicili social en l'avinguda de la Universitat, s/n, 03726 Elx, i en nom i representació Jesús Tadeo Pastor Ciurana, en qualitat de rector de la Universitat Miguel Hernández d'Elx, en virtut del Decret 42/2015, de 10 d'abril de 2015, del Consell, pel qual nomena rector de la Universitat Miguel Hernández d'Elx (DOCV 7503, 13.04.2015), i del Decret 208/2004, de 8 d'octubre, del Consell (DOCV 4861, 13.10.2004), pel qual s'aproven els Estatuts de la UMH, modificats pel Decret 105/2012, de 29 de juny, del Consell (DOCV 6808, 02.07.2012).  
I d'una altra part, la Fundació Quòrum Parc Científic i Empresarial de la Universitat Miguel Hernández d'Elx (en procés d'inscripció com a Fundació Universitas Miguel Hernández, i per això d'ara endavant, la Fundació UMH), CIF número C13001876, amb domicili social en l'avinguda de la Universitat, s/n, edifici Quòrum 3, 03314 Elx, i en nom i representació Moisés Jiménez Mañas, vicepresident de l'esmentada fundació i en execució de l'Acord del seu patronat de 27 d'octubre de 2015, on expressament és habilitat per a aquest acte.  
  
Ambdues parts es reconeixen competència i capacitat per formalitzar aquest acord pel qual s'encomana a la Fundació UMH la gestió material del Programa de Formació en Valencià de la Universitat Miguel Hernández d'Elx i exposen:  
I. Que la UMH és una entitat de dret públic amb plena personalitat jurídica i patrimoni propi per al desenvolupament de les seues funcions i la consecució dels seus fins, entre els quals destaca la prestació d'un servei públic d'educació superior mitjançant la docència, l'estudi i la investigació.  
II. Que la Fundació UMH és una organització de caràcter públic, sense ànim de lucre, amb personalitat jurídica pròpia, amb plena capacitat jurídica i d'obrar, creada per voluntat expressa de la Universitat Miguel Hernández, i la missió fonamental de la qual és cooperar per al compliment dels fins de la UMH.  
III. Que els Estatuts de la UMH estableixen que la Universitat pot crear i participar en entitats amb personalitat jurídica pròpia per a l'acompliment de les seues funcions específiques sota diferents formes previstes en dret, entre elles, la de fundació.  
IV. Que l'article 4.1.n del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre (TRLCSP), exclou del seu àmbit d'aplicació els negocis jurídics en virtut dels quals siga encarregat l'acompliment d'una determinada prestació a una entitat que, d'acord amb el que assenyala l'article 24.6 del mateix text normatiu, tinga atribuïda la condició de mitjà propi i servei tècnic d'aquest.  
  
V. Que la Fundació UMH en l'actualitat constitueix un mitjà propi de la UMH, segons consta en l'article 1 dels seus estatuts, de conformitat amb l'escriptura pública atorgada en data 23 de juliol de 2015, davant el notari Francisco José Tornel López, amb número de protocol 2631, pel que, a efectes contractuals, les seues relacions tenen naturalesa instrumental, articulant a través d'encàrrecs de gestió de les previstes en l'article 24.6 del TRLCSP.  
En virtut del que s'ha exposat, les parts subscriuen aquest acord de conformitat amb les clàusules següents:  
  
Primera a. Objecte de l'encàrrec  
Fixar la col·laboració de la Fundació UMH en l'acompliment dels diferents programes de formació en valencià, a fi que l'esmentada fundació duga a terme, per raons d'eficàcia, la gestió material dels diferents programes de formació en valencià.  
No és objecte d'aquest encàrrec la realització d'exàmens conduents a l'expedició d'un títol oficial.  
La Fundació UMH desenvolupa les activitats d'aquest encàrrec sota la denominació Laboratori d'Idiomes Universitas Miguel Hernández.  
  
  
Primera b. Contingut i activitats de l'encàrrec de gestió  
El contingut de l'encàrrec consta de les activitats següents enumerades de manera enunciativa, sense perjudici de poder desenvolupar altres activitats necessàries no previstes en aquesta relació:  
Gestió de la comunicació:  
· Elaboració d'una pàgina web amb informació actualitzada relativa a l'activitat objecte de l'encàrrec.  
· Pla de comunicació per a la promoció de les activitats de l'encàrrec.  
· Atenció pública en relació amb aquestes: presencial, telefònica, en línia, etc.  
Gestió acadèmica de l'encàrrec:  
· Organització i desenvolupament dels diferents programes de formació en valencià.  
· Disseny de la proposta de continguts dels diferents cursos basat en el Marc comú europeu de referència per a les llengües.  
· Revisió del funcionament dels cursos.  
· Seguiment acadèmic.   
· Desenvolupament de l'examen final presencial.  
· Certificació de l'assistència als cursos, en cas que l'alumne ho sol·licite.  
Gestió dels recursos humans:  
· Coordinació general dels mitjans tècnics i humans per al desenvolupament de les activitats que s'executen en l'encàrrec.  
· Assessorament, elaboració i gestió dels contractes laborals associats al desenvolupament de les contractacions que siguen necessàries per a establir associats a l'activitat de l'encàrrec.  
· Gestió de nòmines i seguretat social.  
· Prevenció de riscos laborals.  
Gestió de la plataforma tecnològica:  
· Preparació del campus virtual.  
· Suport tecnològic a l'àrea acadèmica  
· Gestió del campus virtual.  
Gestió economicoadministrativa:  
· Matriculació d'alumnes  
· Resolució d'incidències administratives i tècniques.   
· Comptabilitat separada d'ingressos i despeses.  
· Emissió de facturació.  
· Recepció i identificació de transferències.  
· Tramitació dels pagaments associats a l'activitat.  
· Inventari físic d'existències, en cas d'existir.  
· Control i liquidació dels impostos associats.  
· Elaboració dels informes que a l'efecte considere necessaris la UMH.  
Gestió jurídica:  
· La signatura dels acords amb entitats en activitats relacionades i/o necessàries per a la gestió de l'encàrrec.  
· Assessorament general per al desenvolupament de les activitats.  
· Establiment dels requisits per assegurar el compliment del Text Refós de la Llei de Contractes del Sector Públic en tot allò que resulte aplicable en la matèria.  
  
Segona. Mitjans humans i materials  
El personal de la Fundació UMH que realitze les activitats derivades d'aquest encàrrec no ha de tenir cap tipus de vinculació, de caràcter laboral o administrativa, amb la Universitat Miguel Hernández d'Elx. La Fundació UMH facilita tots els mitjans necessaris per al desenvolupament de l'encàrrec, incloent mitjans tècnics, informàtics, telefonia mòbil i desplaçaments necessaris per a l'acompliment dels treballs encomanats, i es regirà pels criteris d'economia, eficàcia, eficiència i qualitat.  
La Fundació UMH pot contractar amb tercers l'execució de les activitats definides en la clàusula primera, i s'ha de circumscriure al límit del 50 % de l'import total d'aquest encàrrec. En tot cas ha de ser autoritzat per la Universitat, prèvia notificació per part de la Fundació UMH.  
  
La UMH posa a disposició de la Fundació UMH les instal·lacions que resulten necessàries per al desenvolupament de les activitats encomanades, per tal que aquesta puga desenvolupar la seua activitat i les utilitze d'acord amb les normes internes de funcionament de la UMH.  
La UMH facilita a la Fundació UMH l'accés a les bases de dades de caràcter personal que resulten necessàries per al desenvolupament de la gestió encomanada. La Fundació UMH, com a encarregada del tractament, és responsable de la utilització i la comunicació indegudes d'aquelles dades i de la seua destinació a una finalitat diferent de l'encomanada, de conformitat amb el que disposa l'article 12.4 de la Llei Orgànica 15/1999, de 13 de desembre, de protecció de dades de caràcter personal, i en l'article 20 del seu reglament de desenvolupament, aprovat pel Reial Decret 1720/2007, de 21 de desembre.  
Una vegada acomplit l'encàrrec, les dades de caràcter personal que es troben en mans de la Fundació UMH i que li hagen estat proporcionades per la UMH, hauran de ser retornades a aquesta última, juntament amb els documents o suports en què consten aquestes dades, sense perjudici de conservar-les, degudament bloquejades, mentre pogueren derivar-se responsabilitats de la seua relació amb la UMH.  
  
Tercera. Estructura de les activitats docents  
El desenvolupament de les accions formatives s'emmarcarà, en principi, en la següent estructura de cursos basats en el Marc comú europeu de referència per a les llengües que es proposa a continuació:  
  
Curs Durada Calendari  
1.Cursos de valencià basats en el Marc comú europeu de referència per a les llengües  
A2 Bàsic 72 hores anual o intensiu  
B1 Elemental 72 hores anual o intensiu  
B2 Intermedi 72 hores anual o intensiu  
C1 Suficiència 72 hores anual o intensiu  
C2 Superior 72 hores anual o intensiu  
2. Cursos emparats per l'Ordre 17/2013 per la qual es regulen les titulacions que faculten per l'ensenyament en valencià i del valencià (capacitació i diploma de mestre de valencià)  
Capacitació en valencià 240 hores quadrimestral  
Mestre de valencià 320 hores Anual  
3. Altres cursos  
Píndoles formatives 1 Menys de 25 hores Quadrimestral,   
semestral, anual,  
Píndoles formatives 2 De 26-69 hores Quadrimestral,   
semestral, anual  
Aula de conversa 25 hores Anual  
  
  
  
En cas necessari, per raons degudament justificades, la proposta inicial d'activitats formatives podrà ser objecte de modificació i/o ampliació i/o cancel·lació.  
En cas d'ampliació de les activitats ressenyades, les noves activitats seran recollides en un annex que seguirà el procés d'aprovació propi de l'encàrrec.  
  
Quarta. Preus públics de la prestació del servei encomanat  
Les despeses originades per aquest encàrrec es financen per l'import recaptat per les taxes abonades pels estudiants dels programes de formació en valencià i seran recaptades per la Fundació UMH d'acord amb el quadre de tarifes següent:  
· 2,04 euros per hora de formació per als cursos de 25 hores o menys.  
· 1,75 euros per hora entre 26 i 69 hores.  
· 1,67 euros per hora de formació per als cursos de 70 hores o més.  
  
Nota: aquesta formació s'imparteix en grups de mida mitjana de 40 estudiants.  
· 2 euros/hora per als cursos de capacitació.  
Nota: aquesta formació s'imparteix en grups de mida mitjana de 30 estudiants.  
Quan la taxa d'aplicació siga la de més de 70 hores, es practicaran les deduccions següents:  
  
Col·lectiu Descompte  
Estudiants UMH, personal UMH i Alumni UMH 20 %  
Targeta solidària segons l'acord del Consell de Govern de la UMH de 12 gener de 2011 20 %  
Targeta extensa segons l'acord del Consell de Govern de la UMH de 22 juliol de 2013 10 %  
  
Família nombrosa 10 %  
Certificat de discapacitat > 33 % 10 %  
  
  
  
En cap cas, els estudiants d'aquests programes de formació en valencià poden accedir a de més d'una deducció en efectuar la matrícula.  
En els cursos del punt 2 no s'aplica cap descompte, ja que a la seua finalització amb aprofitament pot sol·licitar-se el títol d- Expert universitari en competència professional per a l'ensenyament en llengües (valencià), aprovat en el Consell de Govern de data 27 maig de 2015 i el diploma de Mestre en valencià, regulat per l'Ordre 17/2013, de 15 d'abril, ambdós expedits per la Universitat Miguel Hernández, previ pagament de les taxes d'expedició corresponents.  
  
En el cas que la UMH, una institució o una empresa sol·licite la impartició dels cursos de valencià a mida s'aplica un preu de 45 euros/hora impartida per menys de 100 hores, 40 euros/hora per a volums entre 101 i 200 hores i 35 euros/hora per a volums superiors a 200 hores.  
  
Cinquena. Import econòmic de l'encàrrec  
La gestió de l'encàrrec s'integra dins del compte de resultats de la Fundació UMH.  
La Fundació UMH es compromet anualment a l'abonament del:  
· 2,7 % sobre els ingressos de l'encàrrec des de 1.500 estudiants fins a 2.000 estudiants.  
· 4,7 % sobre els ingressos de l'encàrrec des de 2.001 estudiants fins a 2.500 estudiants.  
· 5,7 % sobre els ingressos de l'encàrrec des de 2.501 estudiants fins a 3.000 estudiants.  
· 6,7 % sobre els ingressos de l'encàrrec des de 3.001 estudiants fins a 3.500 estudiants.  
· 7,7 % sobre els ingressos de l'encàrrec a partir de 3.501 estudiants.  
  
S'entén per estudiant l'equivalent a un estudiant que realitza el curs complet.  
El pagament per part de la Fundació UMH s'efectuarà prèvia presentació d'una factura anual per part de la UMH, que comprendrà el total dels ingressos produïts durant el curs acadèmic previ a la liquidació. Aquesta factura s'emetrà en el mes de setembre de cada anualitat, prèvia aportació, per part de la Fundació UMH, de la corresponent justificació. El pagament d'aquesta factura s'efectuarà dins dels 30 dies següents a la seua emissió.  
La Llei 28/2014 que modifica la Llei 37/1992, de l'Impost sobre el Valor Afegit, declara les operacions d'encàrrecs dels articles 4.1.n i 24.6 del TRLCSP no subjectes a l'impost sobre el valor afegit.  
  
Sisena. Comissió de seguiment de l'encàrrec  
Es constitueix una comissió de seguiment i control, formada per representants de cada part signant (o les persones en qui ells deleguen): per part de la Fundació UMH, Tonia Salinas Miralles, directora gerent, i Enrique Torrijos Fernández, cap d'administració, i per part de la UMH, Tatiana Sentamans Gómez, vicerectora de Cultura i extensió i Emma Benlloch Marco, gerent.  
A aquesta comissió li correspon les funcions de planificar, fomentar, supervisar i avaluar els serveis i les funcions previstos en aquest encàrrec, especialment:  
· El desenvolupament de l'encàrrec, la supervisió i el control de les iniciatives.  
· L'avaluació dels resultats econòmics derivats dels serveis que es gestionen a l'empara d'aquest document.  
· La proposta de revisió de la tarifa base per al càlcul del cost de gestió.  
· La preparació d'una memòria anual sobre les activitats desenvolupades i la seua execució econòmica, amb el nivell de detall suficient per poder justificar el compliment d'aquest encàrrec.  
  
Setena. Vigència  
Aquest encàrrec té una vigència de quatre anys, sent la data d'inici de l'execució de l'encàrrec l'1 de novembre de 2015, i, en tot cas, l'endemà de la notificació, si és posterior. No obstant això, pot prorrogar-se de forma expressa per un període igual si així ho decideix la UMH si hi ha una dotació pressupostària i un informe positiu de l'activitat encomanada.  
L'encàrrec de gestió pot ser modificat seguint els mateixos tràmits que els de la seua aprovació.  
  
Vuitena. Resolució de l'encàrrec  
Són causes de resolució de l'encàrrec:  
- L'incompliment per part de la Fundació UMH de l'activitat encomanada.  
- L'existència de circumstàncies que facen impossible o innecessari l'acompliment o la continuació de l'activitat encomanada, per qualsevol de les parts.  
- La decisió unilateral de la UMH, que es comunicarà amb un preavís d'almenys tres mesos.  
En qualsevol d'aquests supòsits, s'efectuarà l'oportuna liquidació de l'encàrrec.  
  
Novena. Adaptació de la normativa vigent  
Aquest encàrrec i els seus annexos s'han d'adaptar en tot moment a la normativa vigent així com a la normativa interna de la Universitat Miguel Hernández.  
  
Deu. Derogació dels acords anteriors  
Amb la formalització d'aquest encàrrec queden sense efecte tots els documents públics o privats que s'hagen signat amb anterioritat entre la Universitat Miguel Hernández d'Elx i la Fundació UMH en relació amb els serveis objecte d'aquest encàrrec de gestió.  
  
Onze. Cessió de competències  
L'encàrrec de gestió no suposa la cessió de titularitat de les competències ni dels elements substantius del seu exercici, atribuïdes a la Universitat Miguel Hernández d'Elx. No obstant això, es faculta la Fundació UMH a subscriure convenis, contractes i altres acords que siguen necessaris per a l'execució de l'objecte d'aquest encàrrec.  
  
Dotze. Interpretació  
Correspon a la Universitat Miguel Hernández d'Elx dictar les resolucions de la interpretació de l'activitat material objecte d'este encàrrec de gestió.  
I en prova de conformitat amb l'acordat, les parts signen aquest encàrrec de gestió, en doble exemplar, al lloc i en la data consignats en l'encapçalament.  
  
Elx, 17 de novembre de 2015  
Per la Universitat Miguel Hernández d'Elx: Jesús Tadeo Pastor Ciurana.   
Per la Fundació Quòrum Parc Científic i Empresarial de la Universitat Miguel Hernández d'Elx: Moisés Jiménez Mañas.